Prof J G (Johann) van Staden is na 'n onderwysloopbaan van 16 jaar in 1986 as dosent aan die UV aangestel. Hy spesialiseer in die Onderwysreg en dien ook in verskeie vakverenigings en organisasies. Hy was onder meer vir 'n hele aantal jare uitvoerende bestuurslid van die Opvoedkunde Vereniging van Suid-Afrika (OVSA) en in 2003 is hy verkies as Voorsitter van dié Vereniging. Hy is tans ook 'n lid van die Uitvoerende Bestuur van die Sentrum vir Onderwysreg en -Beleid (SORB).
Hy was studieleier vir verskeie Meesters- en Doktorsgraadstudente. Prof Van Staden het artikels in vaktydskrifte en populêre tydskrifte oor 'n groot aantal onderwerpe gepubliseer en ook verskeie referate by nasionale en internasionale kongresse oor onderwysregaangeleenthede gelewer. Tans beklee hy die posisie van Programdirekteur vir Nagraadse programme in die Opvoedkunde Wetenskappe aan die Vrystaatse Universiteit.